Fossum hovedgård (Modum)

Fossum hovedgård er en tidligere hovedgård i Modum. Den ble 22. mai 1778 kjøpt av Det Kongelige Modumske Blaafarveværk for 30 000 riksdaler, og selve fargeverket ble bygget på arealene til gården ved Haugfossen, som er den fossen på Østlandet med høyest fritt fall. Det ble videre oppført en herskapelig hovedbygning som senere ble brukt som bolig for flere av verkets direktører. I perioden 1821–1836 var Fossum hovedgård bolig for verkets generaldirektør og medeier Benjamin Wegner, som i 1836 kjøpte Frogner Hovedgård i Aker. Senere var hovedgården bolig for andre direktører knyttet til bedriften. I 1826 ble herskapshuset Nyfossum oppført som bolig for hytteinspektør Friedrich Roscher, etter tegninger av Roscher selv. Denne bygningen er i dag kunstmuseum og en del av museumsanlegget på Blaafarveværket. Hovedbygningen på Fossum hovedgård brant ned til grunnen i 1932. Paviljongen med form som et romersk rundtempel som nå står på «Utsikten» i Frognerparken stod opprinnelig på Fossum hovedgård.

Litteratur
Modums historie I–VII

Herregårder i Norge
Blaafarveværket
Gårder i Modum